Ron Paul

Ronald «Ron» Ernest Paul (født 20. august 1935 i Pittsburgh i Pennsylvania i USA) er en amerikansk lege og politiker, og kandidat for Republikanerne i primærvalget 2012, noe han også var i 2008. Ron Paul er kongressmedlem i sin tiende periode. Han har representert Texas sitt 14. kongressdistrikt i representantenes hus i kongressen siden 1997 og har tidligere representert Texas sitt 22. kongressdistrikt i 1976 og fra 1979 til 1985. Han er far til øyelegen og senatoren Rand Paul.

Paul annonserte formelt den 13. mai 2011 at han vil stille som presidentkandidat for Det republikanske partiet til valget i 2012. Den 12, juli 2011 uttalte Paul at han ikke vil søke en ytterligere periode i Kongressen, slik at han kunne fokusere på sitt kandidatur som president.

Politiske synspunkter 

Ron Pauls politiske synspunkter har mange elementer fra minarki, anarko-liberalisme, libertarianisme og paleokonservatisme. Paul ønsker en ikke-inngripende utenrikspolitikk, og vil begrense de føderale myndighetenes rolle, senke skattene, øke frihandelen, avskaffe sentralbanken og erstatte den med markedsbasert varepenger (for eksempel gull). I økonomisk politikk er han en profilert kritiker av keynesianisme og en erklært tilhenger av Hayek, Ludwig von Mises, Murray Rothbard og Den østerrikske skole. Han sluttet i sin karriere som fødselslege etter å ha lest den østerrikske skolen sine advarsler om at pengesystemet kalt Bretton Woods opprettet under Keynes sin styring ville bryte sammen og når den brøyt sammen i 1971 engasjerte han seg i politikk for arbeide for innføring av et varebasert pengesystem.

Paul har fått tilnavnet «Dr. No» grunnet sin medisinske bakgrunn og fordi han har hatt det med å stemme i mot lovforslag som han mente brøt med den amerikanske grunnlov. Han har aldri stemt ja til et lovforslag om å øke skatter og nekter å delta i pensjonssystemet til den amerikanske kongress. Paul stemte imot USA Patriot Act, the Military Commissions Act of 2006. Basert på stemmegivningen i Representantenes hus, er han den mest prinsippfaste tilhenger av sivile rettigheter. Han har konsekvent stemt imot alle forsøk på å innskrenke personvern, privatliv, individets frihet og forbrukerrettigheter.

Han er motstander av bruk av dødsstraff, da han ikke godtar at myndighetene skal kunne ha anledning til å ta livet av sine borgere, at den er kostbar og lite rettssikker.

Paul var den eneste av republikanernes presidentkandidater for 2008 som stemte imot resolusjonen om å gå til krig mot Irak i 2002. Ron Paul er den presidentkandidaten som, på tvers av begge de politiske partiene, har mottatt mest støtte fra velgere i militære og veteraner.

Presidentkampanje 2008 

Ron Paul fikk lite medieomtale sammenlignet med enkelte av hans motstandere fra samme parti. Han erklærte først sitt presidentkandidatur i mars 2007 og hadde mindre tid til pengeinnsamling enn andre kandidater. Den 6. juli 2007 var Ron Paul tredjemann av kandidatene med mest penger på bok med 2,4 millioner USD, noe som satte ham foran John McCain. Over nittini prosent av Pauls økonomiske støtte kom fra enkeltpersoner, med nesten halvparten (47%) av støtten fra små bidrag (200 USD eller mindre). 

Ron Paul deltok i alle kandidatdebattene vist på nasjonalt fjernsyn i USA. Under presidentkampanjen lå Paul i toppsjiktet i prøveavstemninger og i pengeinnsamling, men hadde betydelig lavere støtte i gallupundersøkelser per telefon. Han genererte sterk støtte ved hjelp av Internett, og var den kandidat som var mest søkt på på Internett ifølge internettmålingssider som Hitwise, Alexa Internet og Technorati.

YouTube-kanalen til Dr. Paul var på YouTubes Topp40-liste over de mest abonnerte videokanalene gjennom tidene, med over 33 000 abonnenter i oktober 2007.

Den 5. november 2007 mottok Ron Paul tidenes største internettdonasjon til en republikansk presidentkandidat, da over 37 000 enkeltdonasjoner utgjorde 4,2 millioner USD.

Ron Paul ga ikke sin tilslutning til John McCain da det var klart at McCain vant republikanernes nominasjon. Paul oppfordret sine følgere til ikke å stemme på de to store etablerte partiene, men heller bruke sin stemme på kandidater fra andre mindre partier som en proteststemme for å bidra til endring i valgprosessen.

Prøveavstemninger 

Ron Paul kom godt ut i de mange dialogskapende og ikke-bindende prøveavstemningene som ble foretatt av forskjellige private organisasjoner. Imidlertid fikk han for de fleste stater dårlige resultater i meningsmålinger, og vant bare en håndfull delegater.

Hver stat har blitt farget for å representere dens mest nylige prøveavstemningsvinner, som følger (kan inkludere uoppdaterte resultater):

 Ron Paul (18)
 Mitt Romney (9, + D.C.)
 Fred Thompson (7)
 Rudy Giuliani, Mike Huckabee (2)
 Duncan Hunter (1)
 Alan Keyes, John McCain (0)

Referanser

Eksterne lenker 
 
 
 
 
 
  Presidentkandidatens Nettside
  Ron Paul: The Internet's favorite candidate
  Ron Paul på Myspace

Kongressrepresentanter fra Texas
Republikanske presidentkandidater i USA 2008
Personer fra Pittsburgh
Republikanske presidentkandidater i USA 2012